ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2724/97 υποβολή: Daniel Varela Suanzes-Carpegna (PPE) προς την Επιτροπή (1 Σεπτεμβρίου 1997)

Θέμα: Δηλώσεις του Προέδρου της Επιτροπής σε σχέση με τις κοινές ισπανοβρετανικές αλιευτικές επιχειρήσεις

Κατά τη συνεδρίαση της Ολομέλειας του Ευρωπαϊκού Κοινοβουλίου της 26.6.1997, ο Πρόεδρος της Επιτροπής κ. Santer αναφερόμενος στην επιστολή που απηύθυνε στο βρετανό πρωθυπουργό, σχετικά με τις κοινές ισπανοβρετανικές αλιευτικές επιχειρήσεις, δήλωσε τα εξής: «...Η κ. Bonino, ως αρμόδια επίτροπος, και εγώ προσωπικώς, φροντίσαμε ώστε οι ισπανικές αρχές να τηρούνται συνεχώς ενήμερες σχετικά με τις επαφές με τις βρετανικές αρχές».

Μπορεί η Επιτροπή να μας διευκρινίσει σε ποιές συγκεκριμένες ημερομηνίες, με ποιά μέσα και με ποιόν τήρησε ενήμερες τις ισπανικές αρχές σχετικά με τις επαφές μεταξύ της Επιτροπής και των βρετανικών αρχών επί του θέματος των επενδύσεων άλλων κρατών μελών στο βρετανικό αλιευτικό τομέα;

Απάντηση της κ. Bonino εξ ονόματος της Επιτροπής (6 Οκτωβρίου 1997)

Η Επιτροπή επιβεβαιώνει ότι οι ισπανικές αρχές τηρήθηκαν ενήμερες για την εξέλιξη του φακέλου στον οποίο αναφέρεται το αξιότιμο μέλος του Κοινοβουλίου, συμπεριλαμβανομένων και των επαφών που πραγματοποίησε η Επιτροπή με τις βρετανικές αρχές.

Οι πληροφορίες αυτές διαβιβάσθηκαν με του συνήθεις τρόπους που χρησιμοποιούνται για την επικοινωνία μεταξύ της Επιτροπής και των κρατών μελών και, συγκεκριμένα, μέσω της μόνιμης αντιπροσωπείας της Ισπανίας στην Ευρωπαϊκή Ένωση.
ΓΡΑΠΤΗ ΕΡΩΤΗΣΗ P-2963/97 υποβολή: Leoluca Orlando (V) προς την Επιτροπή (10 Σεπτεμβρίου 1997)

Θέμα: Ενσωμάτωση του τραπεζικού ιδρύματος «Sicilcassa» στην Τράπεζα της Σικελίας (Banco di Sicilia)

Έχοντας υπόψη το πρόγραμμα για την ενσωμάτωση του τραπεζικού ιδρύματος «Sicilcassa» στην Τράπεζα «Banco di Sicilia», το οποίο βρίσκεται σήμερα σε προχωρημένο στάδιο υλοποίησης 7

λαμβάνοντας υπόψη ότι η ενέργεια αυτή έχει ως αποτέλεσμα να συγκεντρωθούν αποκλειστικά στον δημόσιο τομέα 500 περίπου τραπεζικές θυρίδες σε μία μόνο διοικητική περιφέρεια, τη Σικελία, ήτοι το ένα τρίτο του συνόλου των θυρίδων που υπάρχουν στην εν λόγω περιφέρεια (1500) 7

διαπιστώνοντας ότι το εν λόγω πρόγραμμα υλοποιείται χωρίς προσφυγή σε παρέμβαση ιδιωτικού κεφαλαίου 7

λαμβάνοντας υπόψη ότι η κυβέρνηση της Ιταλίας ανακοίνωσε ότι προτίθεται να περατώσει τις εργασίες ενσωμάτωσης μέσα στην προσεχή εβδομάδα,

ερωτάται η Επιτροπή:

1. είχε ενημερώσει εκ των προτέρων η ιταλική κυβέρνηση τα κοινοτικά όργανα σχετικά με το πρόγραμμα αυτό και έλαβε την απαραίτητη έγκριση για να προχωρήσει στην υλοποίησή του;

2. σε περίπτωση που δεν ενημέρωσε τα όργανα και δεν έλαβε τη σχετική έγκριση, προτίθεται η Επιτροπή να λάβει εκτάκτως μέτρα έναντι της ιταλικής κυβέρνησης και να αξιολογήσει κατά πόσο οι ενέργειες αυτές συμβιβάζονται με το κοινοτικό δίκαιο σε ό,τι αφορά την προστασία του ελεύθερου ανταγωνισμού;

Απάντηση του κ. Van Miert εξ ονόματος της Επιτροπής (7 Οκτωβρίου 1997)

Δεδομένου ότι η προβλεπόμενη εξαγορά της Sicilcassa από την Banco di Sicilia θα μπορούσε να εμπεριέχει τη χορήγηση κρατικής ενίσχυσης σύμφωνα με τα άρθρα 92 και 93 της συνθήκης ΕΚ και να στρεβλώσει τον ανταγωνισμό κατά την έννοια του άρθρου 92 παράγραφος 1 της συνθήκης, η Επιτροπή ζήτησε πρόσφατα από τις ιταλικές αρχές να της προσκομίσουν όλες τις απαραίτητες πληροφορίες προκειμένου να είναι σε θέση να εξετάσει την ύπαρξη ενδεχόμενης κρατικής ενίσχυσης και να εκτιμήσει κατά πόσο αυτή συμβιβάζεται με την κοινή αγορά.

Όσον αφορά το ενδεχόμενο εφαρμογής του κανονισμού του Συμβουλίου (ΕΟΚ) αριθ. 4064/89 (ο «κανονισμός για τις συγχωνεύσεις») σχετικά με τον έλεγχο των συγκεντρώσεων μεταξύ επιχειρήσεων ((ΕΕ L 395 της 30.12.1989 )) στην εν λόγω πράξη, φαίνεται ότι η εξαγορά αυτή δεν εμπίπτει στο πεδίο εφαρμογής του εν λόγω κανονισμού, δεδομένου ότι η Sicilcassa και η Banco di Sicilia πραγματοποιούν πάνω από τα δύο τρίτα του κύκλου εργασιών τους στο ίδιο κράτος μέλος, δηλαδή την Ιταλία. Κατά συνέπεια, δεν είναι απαραίτητο να κοινοποιηθεί η πράξη αυτή στην Επιτροπή κατ'εφαρμογήν του εν λόγω κανονισμού. Σύμφωνα με το σύστημα κατανομής των αρμοδιοτήτων για τον έλεγχο των συγχωνεύσεων στην Κοινότητα, οι εθνικές ιταλικές αρχές έχουν πλήρη αρμοδιότητα να προβούν σε εκτίμηση, από άποψη ανταγωνισμού, μιας συγχώνευσης που πραγματοποιείται σε εθνικό επίπεδο και η οποία δεν έχει επομένως κοινοτική διάσταση.
ΓΡΑΠΤΗ ΕΡΩΤΗΣΗ E-2531/97 υποβολή: Gunilla Carlsson (PPE) προς την Επιτροπή (24 Iουλίου 1997)

Θέμα: Τέλη πώλησης αλκοόλ

Το αποκλειστικό δικαίωμα πώλησης αλκοόλ στο ευρύ κοινό το έχει σήμερα στη Σουηδία η κρατική εταιρεία «Systembolaget». Οι ιδιωτικές επιχειρήσεις και οι εισαγωγικές εταιρείες μπορούν ωστόσο να λάβουν από την Επιθεώρηση Αλκοόλης άδεια για την πώληση αλκοόλ σε εστιατόρια ή στη Systembolaget.

Αυτή η άδεια είναι εξαιρετικά ακριβή και το κόστος της δεν είναι ανάλογο με την ποσότητα αλκοόλ που πραγματικά πωλείται. Αντίθετα, οι εταιρείες καταβάλλουν το ποσό για την πώληση αλκοόλ έως κάποιο όριο. Για παράδειγμα, μια επιχείρηση που πραγματοποιεί πωλήσεις περίπου 250 λίτρων οινοπνευματωδών ποτών πρέπει να καταβάλει για την άδεια πώλησης ποσό αντίστοιχο σε πώληση 50.000 λίτρων οινοπνευματωδών. Κατά συνέπεια, οι μικρομεσαίες επιχειρήσεις βρίσκονται σε μειονεκτική θέση και παράλληλα παρεμποδίζεται η ελεύθερη κυκλοφορία των προϊόντων.

Εκτιμά η Επιτροπή ότι είναι λογικό το ισχύον σύστημα για τη χορήγηση αδειών και το κόστος των αδειών αυτών; Εάν όχι, προτίθεται η Επιτροπή να λάβει μέτρα στον τομέα αυτόν;

Απάντηση του κ. Monti εξ ονόματος της Επιτροπής (20 Οκτωβρίου 1997)

Το κρατικό μονοπώλιο το οποίο ισχύει στη Σουηδία για τη λιανική πώληση αλκοολούχων ποτών υπό τη διαχείριση φορέα με την επωνυμία «Systembolaget» και στο οποίο αναφέρεται το Αξιότιμο Μέλος του Κοινοβουλίου αποτελεί τη στιγμή αυτή αντικείμενο ενός προδικαστικού ερωτήματος που εκκρεμεί ενώπιον του Δικαστηρίου ((Υπόθεση C-189/95 Δklagaren κατά Henry Franzιn. )). To εν λόγω ζήτημα αφορά το κατά πόσον το σουηδικό σύστημα λιανικής πώλησης συνάδει με τα άρθρα 30 έως 36 της συνθήκης ΕΚ.

Εξάλλου, η Επιτροπή έλαβε καταγγελίες εκ μέρους πολιτών και επιχειρήσεων οι οποίες στρέφονται κατά του συστήματος χορήγησης αδειών για την πώληση αλκοόλ σε εστιατόρια και στο Systembolaget, καθώς και κατά των σχετικών εξόδων. Υποστηρίζεται ότι οι προϋποθέσεις που πρέπει να πληρούνται προκειμένου να χορηγηθούν οι σχετικές άδειες είναι ικανές να θέσουν εμπόδια στη μεταφορά στη Σουηδία αλκοολούχων ποτών προερχόμενων από άλλα κράτη μέλη, πράγμα το οποίο σημαίνει ότι είναι ασυμβίβαστες με τα άρθρα 30 έως 36 της συνθήκης ΕΚ. Η Επιτροπή διερευνά ήδη τις καταγγελίες αυτές, ενώ η αναμενόμενη από στιγμή σε στιγμή απάντηση του Δικαστηρίου στο ερώτημα για το οποίο γίνεται λόγος παραπάνω θα ληφθεί επίσης υπόψη από την Επιτροπή για την εξαγωγή των συμπερασμάτων της.
ΓΡΑΠΤΗ ΕΡΩΤΗΣΗ E-2831/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Δάνειο Ευρατόμ για τη Μονάδα 3 του ρωσικού πυρηνικού εργοστασίου Kalinin

Σε ποιό στάδιο βρίσκεται σήμερα το θέμα του προτεινομένου δανείου Ευρατόμ για τη Μονάδα 3 του ρωσικού πυρηνικού εργοστασίου Kalinin - έχι εγκριθεί η αίτηση από την Ομάδα Εμπειρογνωμόνων Πυρηνικής Ασφαλείας PHARE/TACIS και εάν ναι, με ποιά κριτήρια και υπό ποίους όρους; Μήπως το προτεινόμενο δάνειο εξετάζεται από την Ευρωπαϊκή Τράπεζα Επενδύσεων και με ποιά κριτήρια;

Απάντηση του κ. de Silguy εξ ονόματος της Επιτροπής (16 Οκτωβρίου 1997)

Βάσει μιας έκκλησης για τη χορήγηση ενός δανείου Ευρατόμ εκ μέρους της δημόσιας επιχείρησης ηλεκτρισμού του βασικού κράτους όσον αφορά το Rosenergoatom, η Επιτροπή προετοιμάζει όλες τις απαιτούμενες μελέτες ώστε να είναι σε θέση να λάβει απόφαση σχετικά με τη χορήγηση του δανείου αυτού.

Σύμφωνα με την απόφαση του Συμβουλίου 94/179/Ευρατόμ της 21ης Μαρτίου 1994 που τροποποιεί την απόφαση 77/270/Ευρατόμ, η οποία επιτρέπει στην Επιτροπή να συνάπτει δάνεια Ευρατόμ με στόχο να συμβάλει στην απαιτούμενη χρηματοδότηση για τη βελτίωση του βαθμού ασφαλείας και αποτελεσματικότητας των σταθμών πυρηνικής ενέργειας σε ορισμένες χώρες ((ΕΕ L 84 της 29.3.1994 ))μη μέλη καθώς και τις γενικές σχετικές κατευθύνσεις, η ομάδα εμπειρογνωμόνων γενικής ασφαλείας Phare/Tacis συζήτησε ήδη τις τεχνικές λεπτομέρειες του σχεδίου και υπέβαλε τον Ιούνιο του 1997 έκθεση στην Επιτροπή. Η έκθεση αναφέρει ότι η εφαρμογή του προταθέντος προγράμματος εκσυγχρονισμού και των μέτρων που συνιστώνται από την Riskaudit έχει ως αποτέλεσμα ένα διεθνώς αποδεκτό επίθετο ασφαλείας. Επιμένει επίσης για την κατάλληλη συμμετοχή των ρωσικών αρχών εθνικής ασφαλείας καθώς και των οργανισμών τεχνικής ασφάλειας για τη διαδικασία έκδοσης άδειας και συνιστά τη συνέχιση της υποστήριξης της Κοινότητας προς τον ρωσικό σταθμό πυρηνικής ενέργειας καθόλη τη διάρκεια της διαδικασίας για την έκδοση της άδειας. Η γνωμοδότηση καταλήγει σε ικανοποιητικό συμπέρασμα όσον αφορά τις περιβαλλοντικές επιπτώσεις του σχεδίου.

Σύμφωνα με τη διαδικασία για τη χορήγηση δανείου Ευρατόμ, ζητείται από την Ευρωπαϊκή Τράπεζα Επενδύσεων (ΕΤΕ) να εκδόσει σύσταση σχετικά με τις χρηματοοικονομικές πλευρές του προς χρηματοδότηση σχεδίου, π.χ. κατά πόσον το σχέδιο είναι κατάλληλο για τη χορήγηση δανείου ή κατά πόσο ο οφειλέτης θα είναι σε θέση να χρησιμοποιήσει και να επιστρέψει το προτεινόμενο δάνειο ευρατόμ.
ΓΡΑΠΤΗ ΕΡΩΤΗΣΗ E-2762/97 υποβολή: Lucio Manisco (GUE/NGL) προς την Επιτροπή (1 Σεπτεμβρίου 1997)

Θέμα: Αποκατάσταση του ζωγραφικού έργου «Η Βάπτιση του Χριστού» του Βερρόκκιο

Ο καθηγητής Alfio della Serra, ένας από τους συνεργάτες της Πινακοθήκης των Ουφφίτσι στη Φλωρεντία, ξεκίνησε την αποκατάσταση του ζωγραφικού έργου «Η Βάπτιση του Χριστού», αναγεννησιακό αριστούργημα με μορφές και τοπία του Λεονάρντο ντα Βίντσι και έναν άγγελο που αποδίδεται στον Μποττιτσέλλι, κληρονομιά ανεκτίμητης αξίας όχι μόνον για την Ευρωπαϊκή Ένωση αλλά και για ολόκληρη την ανθρωπότητα.

Έχουν εκφρασθεί ποικίλες επιφυλάξεις σχετικά με τον τρόπο και τη σπουδή αυτής της αποκατάστασης εκ μέρους των καθηγητών Carlo Pedretti και Jaques Franck, μεγίστων εμπειρογνωμόνων της ζωγραφικής του Λεονάρτο ντα Βίντσι, και James Beck του Πανεπιστημίου Κολούμπια, προέδρου της «Art Wath International», ο οποίος μη ικανοποιημένος από τις πληροφορίες που δόθηκαν εκ μέρους της διευθύντριας του μουσείου της Φλωρεντίας προσέφυγε στη δικαιοσύνη για να ζητήσει τη διακοπή των εργασιών αποκατάστασης.

1. Σε ποιές επείγουσες ενέργειες προτίθεται να προβεί η Επιτροπή για να διαλυθούν οι ανησυχίες σχετικά με την προστασία της «Βάπτισης του Χριστού» του Βερρόκκιο οι οποίες είναι διάχυτες στο διεθνή καλλιτεχνικό κόσμο και λόγω της οξύτητας των τόνων της πολεμικής;

2. Σε ποιές ενέργειες θα προβεί η Επιτροπή για να εξασφαλισθεί μια μεγαλύτερη διαφάνεια σχετικά με τις μεθόδους και τους λόγους των εργασιών αποκατάστασης που αποφάσισε η Διευθύντρια της Πινακοθήκης των Ουφφίτσι Anna Maria Petrioli Tofani;

Απάντηση του κ. Oreja εξ ονόματος της Επιτροπής (20 Οκτωβρίου 1997)

Η Επιτροπή θα ήθελε κατά πρώτο λόγο να διευκρινίσει ότι η δράση της στον τομέα της διαφύλαξης της πολιτιστικής κληρονομιάς που βασίζεται στο άρθρο 128 της Συνθήκης ΕΚ περιορίζεται στην ενίσχυση και την συμπλήρωση της δράσης των κρατών μελών. Δυνάμει της αρχής της επικουρικότητας, δεν είναι επομένως αρμόδια να επεμβαίνει σε θέματα που υπάγονται αποκλειστικά στην αρμοδιότητα των αρχών των κρατών μελών, όπως π.χ. η υποκατάσταση ενός έργου που ανήκε στην εθνική ιταλική κληρονομιά.

Ωστόσο, στη συγκεκριμένη αυτή περίπτωση, η Επιτροπή μπόρεσε να διαπιστώσει ότι η μεθοδολογία αποκατάστασης που ακολουθήθηκε για τον πίνακα του Verrocchio είναι σύμφωνη με αυτές που χρησιμοποιούνται από το μουσείο «Galerie des Offices» στον επαγγελματικό του τομέα.

Επομένως δεν αμφισβητείται η επιστημονική σοβαρότητα της αποκατάστασης του έργου όπως έχει ήδη βεβαιώσει ο Soprintendente της Φλωρεντίας ο οποίος ήδη παρενέβη για την υπεράσπιση της παρέμβασης της αποκατάστασης επ' ευκαιρία ανάλογης κοινοβουλευτικής ερώτησης που διατύπωσε το Αξιότιμο Μέλος του Κοινοβουλίου στο ιταλικό κοινοβούλιο.
ΓΡΑΠΤΗ ΕΡΩΤΗΣΗ E-3369/97 υποβολή: Giacomo Santini (UPE) προς την Επιτροπή (22 Οκτωβρίου 1997)

Θέμα: Αθλητικός Όμιλος της Ευρωπαοκής Κοινότητας - Λέσχη Euroski

Ο Αθλητικός Όμιλος της Ευρωπαϊκής Κοινότητας - Λέσχη Euroski οργανώνει τρεις φορές το χρόνο για τους υπαλλήλους της Ένωσης λευκή εβδομάδα στο Bormio,το Courmayeur και το San Domenico.

Το υποτιθέμενο πρόγραμμα της περιόδου 1997/1998 αποδεικνύεται ότι είναι ένα πρόγραμμα που επαναλαμβάνεται εδώ και πολύ καιρό, δεδομένου ότι ο αθλητικός όμιλος στέλνει τους υπαλλήλους της Ένωσης στα ίδια μέρη από δεκαετίας.

Στην πρότασή μου να αλλάζουν οι τόποι των διακοπών, ωστε να εξασφαλίζεται ισότητα ευκαιριών σε όλες τις ευρωπαϊκές τουριστικές περιοχές, μου απάντησαν ευγενώς ότι ευχαριστούν για την πρόταση αλλά δεν θα αλλάξουν τόπο, διότι αν ενεργούσαν έτσι θα αδικούσαν τους φίλους στο Bormio, το Courmayeur και το San Domenico.

Ζητείται από την Επιτροπή να πραγματοποιηθεί έρευνα για την εξασφάλιση της διαφάνειας, ώστε πίσω από την οργάνωση αυτή να μην υπάρχουν ιδιωτικά συμφέροντα.

Απάντηση του κ. Liikanen εξ ονόματος της Επιτροπής (17 Νοεμβρίου 1997)

Στο πλαίσιο της κοινωνικής πολιτικής υπέρ του προσωπικού της, η Επιτροπή έχει αναγνωρίσει 50 αθλητικούς και πολιτιστικούς ομίλους που ανταποκρίνονται σε συγκεκριμένα κριτήρια. Η λέσχη «Euroski» δεν συγκαταλέγεται μεταξύ αυτών και, κατά συνέπεια, δεν είναι δυνατόν να θεωρηθεί ως αθλητικός όμιλος της Επιτροπής.

Τα μέλη της εν λόγω λέσχης ενεργούν αποκλειστικώς ως ιδιώτες και η Επιτροπή δεν μπορεί σε καμία περίπτωση να πραγματοποιήσει έρευνα ή να παρέμβει στις δραστηριότητές τους.
ΓΡΑΠΤΗ ΕΡΩΤΗΣΗ Ε-2667/97 υποβολή: Alexandros Alavanos (GUE/NGL) προς την Επιτροπή (1 Σεπτεμβρίου 1997)

Θέμα: Επιβίωση και προστασία του κρητικού ιχνηλάτη

Ο αποκαλούμενος «κρητικός ιχνηλάτης» είναι το κρητικό σκυλί για το οποίο υπάρχουν πλήθος μαρτυρίες αρχαίων κειμένων και απεικονίσεων για την παρουσία του στο νησί από την περίοδο της Μινωϊκής εποχής.. Οι περιγραφές αυτών, αλλά και μεταγενέστερων κειμένων περιηγητών της περιοχής, είναι εξαιρετικά ευνοϊκές για τις ικανότητές του στην ιχνηλασία, την επιβίωσή του με τον άνθρωπο, αλλά και για τα ιδιαίτερα εξωτερικά του χαρακτηριστικά.

Επειδή το είδος αυτό του σκυλιού, που αποτελεί μέρος της ιστορικής πανίδας της Κρήτης, λιγοστεύει καθημερινά και τείνει να εξαφανισθεί, ερωτάται η Επιτροπή:

1. Τι ενέργειες θα μπορούσαν να γίνουν για να συμπεριληφθεί και ο κρητικός ιχνηλάτης στην κατηγορία των υπό εξαφάνιση ζώων;

2. Τι άλλες ενέργειες μπορούν να αναπτυχθούν ώστε να μπορέσει να τύχει χρηματοδότησης που θα βοηθήσει στην προστασία και στην επιβίωσή του;

Απάντηση της κας Bjerregaard εξ ονόματος της Επιτροπής (3 Οκτωβρίου 1997)

Στην οδηγία του Συμβουλίου 92/43/ΕΟΚ ((ΕΕ L 206 της 22.7.1992 )) για τη διατήρηση των φυσικών οικοτόπων και της άγριας πανίδας και χλωρίδας υπάρχουν τυπολογικοί κατάλογοι οικολογικών ενδιαιτημάτων και ειδών, συμπεριλαμβανομένων των ζωικών ειδών που απειλούνται με εξαφάνιση, για τα οποία απαιτείται να αναληφθούν ειδικές δράσεις διαχείρισης και διατήρησης. Ο σκύλος που αποκαλείται Κρητικός Ιχνηλάτης δεν συμπεριλαμβάνεται στα παραρτήματα αυτά τα οποία αναφέρονται αποκλειστικά και μόνο σε άγρια είδη.

Οι εργασίες που αφορούν την προστασία και τη διατήρηση του Κρητικού Ιχνηλάτη δεν θα κρίνονταν επιλέξιμες για υποστήριξη βάσει του κανονισμού (ΕΚ) αριθ. 1467/94 για τη διατήρηση, το χαρακτηρισμό, τη συλλογή και τη χρήση γενετικών πόρων στη γεωργία ((ΕΕ L 159 της 28.6.1994 )).
ΓΡΑΠΤΗ ΕΡΩΤΗΣΗ P-3175/97 υποβολή: Nikitas Kaklamanis (UPE) προς την Επιτροπή (9 Οκτωβρίου 1997)

Θέμα: Χρηματοδότηση του νέου αεροδρομίου των Σπάτων στην Αττική

Όπως είναι γνωστό, το νέο αεροδρόμιο των Σπάτων είναι έργο στρατηγικής σημασίας για την ανάπτυξη της Αττικής, αλλά και ολόκληρης της Ελλάδας, τώρα μάλιστα που ανατέθηκαν στη χώρα αυτή οι Ολυμπιακοί Αγώνες του 2004.

Είναι επίσης γνωστό ότι η «Ολυμπιακή Αεροπορία» θα είναι ο κύριος χρήστης του αεροδρομίου, και έτσι οι ανάγκες της θα πρέπει να ληφθούν υπόψιν κατά την κατασκευή του έργου. Παρόλα αυτά, η «Ολυμπιακή Αεροπορία» δεν έχει στείλει ακόμα τις προτάσεις της καθώς και την περιγραφή των αναγκών της, με αποτέλεσμα η εκτέλεση του έργου να καθυστερεί.

Θα ήθελα να πληροφορηθώ από την Ευρωπαϊκή Επιτροπή αν έχει ζητηθεί και πότε από την «Ολυμπιακή Αεροπορία» να αποστείλει κατάσταση των αναγκών της για το νέο αεροδρόμιο των Σπάτων, και πώς θα δράσει προκειμένου να απεμπλακεί η όλη υπόθεση και να προχωρήσει χωρίς καθυστερήσεις.

Απάντηση της κας Wulf-Mathies εξ ονόματος της Επιτροπής (28 Οκτωβρίου 1997)

Σύμφωνα με τις πληροφορίες που διαθέτει η Επιτροπή, οι οποίες ελήφθησαν από την επιτροπή παρακολούθησης του ταμείου συνοχής, το έργο «Νέο διεθνές αεροδρόμιο των Αθηνών στα Σπάτα» εκτελείται με φυσιολογικό ρυθμό.

Σύμφωνα με τις ίδιες πληροφορίες, οι ελληνικές αρχές εξετάζουν τώρα τον κατάλογο των αναγκών που υπέβαλε η Ολυμπιακή Αεροπορία.

Η Επιτροπή θα παρακολουθεί με προσοχή την εξέλιξη των εργασιών του εν λόγου έργου.
ΓΡΑΠΤΗ ΕΡΩΤΗΣΗ E-3349/97 υποβολή: Helena Torres Marques (PSE) προς την Επιτροπή (22 Οκτωβρίου 1997)

Θέμα: Καταπολέμηση της απάτης

Θα μπορούσε να με πληροφορήσει η Επιτροπή ποιά κράτη μέλη της Ευρωπαϊκής Ένωσης έχουν ήδη κυρώσει τη «Σύμβαση για την Προστασία των Οικονομικών Συμφερόντων της ΕΕ»;

Απάντηση της κας Gradin εξ ονόματος της Επιτροπής (20 Νοεμβρίου 1997)

Μέχρι σήμερα κανένα κράτος μέλος δεν έχει επικυρώσει τη Σύμβαση για την Προστασία των Οικονομικών Συμφερόντων της Κοινότητας.

Η Επιτροπή επισημαίνει ότι η προθεσμία που ορίσθηκε για τα μέσα 1998 εισήχθη για την επικύρωση αυτής της Σύμβασης στο σχέδιο δράσης της καταπολέμησης του οργανωμένου εγκλήματος ((EE C 251 της 15.8.1997. )) που εγκρίθηκε από το Συμβούλιο Δικαιοσύνης και Εσωτερικών Υποθέσεων στις 28 Απριλίου 1997.

Επιπλέον, η Επιτροπή παρατηρεί ότι έχει ιδιαίτερα μεγάλη σημασία να συστήσει στα κράτη μέλη όχι μόνον την επικύρωση της Σύμβασης (καθώς επίσης των πρωτοκόλλων αυτής της Σύμβασης και της Σύμβασης για την καταπολέμηση της δωροδοκίας στην οποία ενέχονται υπάλληλοι της Κοινότητας ή υπάλληλοι των κρατών μελών) αλλά εξίσου τη λήψη των αναγκαίων μέτρων για τη μεταφορά τους στο εθνικό δίκαιο.
ΓΡΑΠΤΗ ΕΡΩΤΗΣΗ E-2830/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Μέτρα κατά του Δρ Jean-Franηois Viel στη Γαλλία

Γνωρίζει η Επιτροπή τα μέτρα που λαμβάνονται στη Γαλλία κατά του Δρ Jean-Franηois Viel, του οποίου οι επιστημονικές μελέτες για τα κρούσματα λευχαιμίας στο Cap La Hague φέρονται ως αιτία για την πτώση των τιμών των ακινήτων στην περιοχή; Εάν τα στοιχεία για ένα τόσο σημαντικό θέμα διασυνοριακής δημόσιας υγείας σε σχέση με το περιβάλλον είναι τόσο έγκυρα ώστε να δημοσιεύονται στο British Medical Journal, τότε ασφαλώς η Επιτροπή θα πρέπει αμέσως να διεξαγάγει έρευνες στο ίδιο το εργοστάσιο ανακατεργασίας και όχι να αφήνει να υπονομεύεται με τέτοιο τρόπο η επιστημονική καταγραφή πραγματικών στοιχείων.

Aπάντηση της κας Bjerregaard εξ ονόματος της Επιτροπής (23 Σεπτεμβρίου 1997)

Η Επιτροπή δεν έχει γνώση ενεργειών εναντίον του Dr Viel. Τυχόν ενέργειες του είδους αυτού αποτελούν θέμα που αντιμετωπίζεται στο πλαίσιο του γαλλικού δικαίου. Η Επιτροπή δεν έχει αρμοδιότητα σε τέτοιου είδους ζητήματα.

Όσον αφορά έρευνα από την Επιτροπή των εγκαταστάσεων επανεπεξεργασίας του Cap de la Hague, το Αξιότιμο Μέλος του Ευρωπαϊκού Κοινοβουλίου παραπέμπεται στην απάντηση που δόθηκε στη γραπτή ερώτηση P-2494/97 του κ.Smith ((ΕΕ C 60 της 25.2.1998, σελ. 135. ))
ΓΡΑΠΤΗ ΕΡΩΤΗΣΗ E-2804/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Πιστοποιητικά εγκρίσεως

Σε πόσες εταιρίες σε κάθε κράτος μέλος δεν εδόθησαν πιστοποιητικά εγκρίσεως ISM;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-2804/97 και E-2805/97 (7 Οκτωβρίου 1997)

Η Επιτροπή υποθέτει ότι το Αξιότιμο Μέλος του Κοινοβουλίου αναφέρεται στην εφαρμογή του κανονισμού του Συμβουλίου (ΕΚ) αριθ. 3051/95 για την διαχείριση της ασφάλειας των επιβατηγών οχηματαγωγών πλοίων roll on.- roll off (rο-rο) ((ΕΕ L 320 της 30.12.1995. )).

Τα κράτη μέλη είχαν τη δυνατότητα προσωρινής εξαίρεσης από την απαίτηση επιβολής υποχρεώσεων στο πλαίσιο της μεθόδου διεθνών προτύπων (ISM) για τα οχηματαγωγά και τις εταιρείες που επιχειρούν αποκλειστικώς σε προστατευόμενα ύδατα, μέχρι την 1η Ιουλίου 1997. Η Επιτροπή λυπάται για το γεγονός ότι δεν διαθέτει επί του παρόντος επαρκή στοιχεία που θα της επέτρεπαν να απαντήσει πλήρως στην ερώτηση, θα ζητήσει όμως από τα κράτη μέλη ενήμερα στοιχεία και θα τα διαβιβάσει στο Αξιότιμο Μέλος του Κοινοβουλίου, αμέσως μόλις της περιέλθουν.
ΓΡΑΠΤΗ ΕΡΩΤΗΣΗ E-2209/97 υποβολή: Charlotte Cederschiφld (PPE) προς το Συμβούλιο (18 Iουλίου 1997)

Θέμα: Πρόοδος των διαδικασιών κύρωσης των Συμβάσεων της Ευρωπαϊκής Ένωσης κατά την 1η Ιουνίου 1997

Το Σχέδιο Δράσης για την καταπολέμηση του οργανωμένου εγκλήματος το οποίο καταρτίστηκε από τη συσταθείσα με απόφαση του Ευρωπαϊκού Συμβουλίου Ομάδα Υψηλού Επιπέδου, αναφέρει Συμβάσεις και Πρωτόκολλα των οποίων η κύρωση θεωρείται θεμελιώδης για την από κοινού καταπολέμηση του οργανωμένου εγκλήματος

Για κάθε Σύμβαση (και για κάθε τυχόν πρωτόκολλο) που υπογράφεται, όπως:

- η Σύμβαση για την απλουστευμένη διαδικασία εκδόσεως εγκληματιών μεταξύ των κρατών μελών,

- η Σύμβαση Ευρωπόλ,

- η Σύμβαση για την προσταία των οικονομικών συμφερόντων των Ευρωπαϊκών Κοινοτήτων,

- η Σύμβαση περί εκδόσεως εγκληματιών μεταξύ των κρατών μελών της Ευρωπαϊκής Ένωσης,

- η Σύμβαση περί δωροδοκίας,

μπορεί το Συμβούλιο να μας πει

1. την ημερομηνία υπογραφής, και

2. την πρόοδο των διαδικασιών κύρωσης στο κάθε κράτος μέλος κατά την 1η Ιουνίου 1997;

Απάντηση (10 Νοεμβρίου 1997)

Το Συμβούλιο δεν είναι σε θέση να παράσχει στοιχεία σχετικά με την πρόοδο, σε κάθε κράτος μέλος, των εσωτερικών διαδικασιών κύρωσης των Συμβάσεων που έχουν εκδοθεί δυνάμει του τίτλου VI της Συνθήκης για την Ευρωπαϊκή Ένωση. Μπορεί ωστόσο να αναφέρει, όσον αφορά τις Συμβάσεις των οποίων η κύρωση κρίνεται σημαντική στα πλαίσια του Σχεδίου Δράσης για την καταπολέμηση του οργανωμένου εγκλήματος, ποιά κράτη μέλη έχουν καταθέσει ήδη το έγγραφο κύρωσης την 20ή Οκτωβρίου 1997.

Σύμβαση για την απλοποιημένη διαδικασία έκδοσης μεταξύ των κρατών μελών της Ευρωπαϊκής Ένωσης, η οποία υπεγράφη στις 10 Μαρτίου 1995:

Η Δανία στις 19 Νοεμβρίου 1995, η Σουηδία στις 18 Ιουλίου 1997, η Πορτογαλία στις 13 Οκτωβρίου 1997

Σύμβαση για την ίδρυση της Ευρωπαϊκής Αστυνομικής Υπηρεσίας (Σύμβαση EUROPOL), η οποία υπεγράφη στις 26 Ιουλίου 1995:

Το Ηνωμένο Βασίλειο στις 10 Δεκεμβρίου 1996, η Ισπανία στις 9 Ιουνίου 1997

Σύμβαση σχετικά με την προστασία των οικονομικών συμφερόντων των Ευρωπαϊκών Κοινοτήτων, η οποία υπεγράφη στις 26 Ιουλίου 1995:

Δεν έχει κατατεθεί κανένα έγγραφο κύρωσης

Πρωτόκολλο σχετικά με την ερμηνεία, από το Δικαστήριο των Ευρωπαϊκών Κοινοτήτων, της Σύμβασης για την ίδρυση της Ευρωπαϊκής Αστυνομικής Υπηρεσίας, δια προδικαστικών αποφάσεων, το οποίο υπεγράφη στις 24 Ιουλίου 1996:

Το Ηνωμένο Βασίλειο στις 10 Δεκεμβρίου 1996, η Ισπανία στις 6 Οκτωβρίου 1997

Σύμβαση για την έκδοση μεταξύ των κρατών μελών της Ευρωπαϊκής Ένωσης, η οποία υπεγράφη στις 27 Σεπτεμβρίου 1996:

Η Δανία στις 17 Σεπτεμβρίου 1997

Πρωτόκολλο σχετικά με την ερμηνεία της Σύμβασης για την προστασία των οικονομικών συμφερόντων των Ευρωπαϊκών Κοινοτήτων από το Δικαστήριο των Ευρωπαϊκών Κοινοτήτων με προδικαστικές αποφάσεις, το οποίο υπεγράφη στις 29 Νοεμβρίου 1996:

Δεν έχει κατατεθεί κανένα έγγραφο κύρωσης

Σύμβαση περί καταπολεμήσεως της δωροδοκίας στην οποία ενέχονται υπάλληλοι των Ευρωπαϊκών Κοινοτήτων ή των κρατών μελών της Ευρωπαϊκής Ένωσης, η οποία υπεγράφη στις 26 Μαΐου 1997:

Δεν έχει κατατεθεί κανένα έγγραφο κύρωσης